**А К Ц Е Н Т И**

**върху подготовката и съставянето на проекта за бюджет на**

**община Долни чифлик за 2017 година**

Съгласно Закона за публичните финанси, публичното обсъждане продължава да е задължителен етап при формирането на бюджета. По правилата на този закон се провежда и процедурата за съставянето на бюджета за 2017година. За постъпилите препоръки и предложения от публичното обсъждане ще бъде съставен протокол, който ще бъде приложен като неразделна част от проекта на общинския бюджет при внасянето му от кмета на общината за разглеждане от Общинския съвет.

Информацията, която Ви предоставяме по подготовката и съставянето на проекта за бюджет на община Долни чифлик за 2017 г. се базира на заложените параметри в Закона за държавния бюджет на Република България за 2017г., изискванията на Закона за публичните финанси, Решение на МС № 304 от 26.04.2016 година за приемане на стандарти за делегираните от държавата дейности през 2017 година с натурални и стойностни показатели, изменено с Решение № 920 на Министерски съвет от 02.11.2016 година и Наредба за условията и реда за съставяне на тригодишната бюджетна прогноза за местни дейности и за съставяне, обсъждане, приемане, изпълнение и отчитане на бюджета.

Някои от важните моменти при съставянето на бюджета за 2017 година са:

- от 01.01.2017 г. МРЗ се увеличава на 460 лева;

- размерът на средствата за представителни разходи за кметовете в общините не може да бъде по-голям от 2 на сто от общия годишен размер на разходите за издръжка за дейност „Общинска администрация”;

- размерът на средствата за представителни разходи за общинските съвети не може да бъде по-голям от 2 на сто от общия годишен размер на разходите за издръжка за дейност „Общински съвети”;

- по-високи стандарти почти за всички делегирани дейности, включително и за дейност „Общинска администрация”, където стандарта не бе променян от 6 години;

- ръст от 11% в размера на целевата субсидия за капиталови разходи, като няма определен размер, колко от тях да са за изграждане и основен ремонт на общинските пътища, но има възможност до 50% от тях да бъде трансформирана след 30 април 2017 г. в целеви трансфер за финансиране разходите на общината за извършване на неотложни текущи ремонти на общински пътища и на улична мрежа;

- годишният размер на общата субсидия за делегираните от държавата дейности се разпределя по тримесечия, както следва:

-за първо тримесечие – 30%;

-за второ тримесечие – 25% ;

-за трето тримесечие – 20%;

-за четвърто тримесечие – 25%.

-годишният размер на целевата субсидия за капиталови разходи, се разпределя по тримесечия, както следва:

-за първо тримесечие – 15%;

-за второ тримесечие – 30% ;

-за трето тримесечие – 30%;

-за четвърто тримесечие – 25%.

-общата изравнителна субсидия се предоставя до 20 януари в размер на 50% и до 20 юли - 25 %, и останалите до 20 октомври - 25%;

-средствата за зимно поддържане и снегопочистване се предоставят до 20 януари в размер на 75% и до 31 октомври – останалите 25%, като при тях имаме ръст от 11 %;

-паричните постъпления от продажба на общински нефинансови активи се изразходват само за финансиране изграждането, основен и текущ ремонт на социална и техническа инфраструктура, както и за погасяване на ползвани заеми за финансиране на проекти на социалната и техническа инфраструктура;

- реализираните в края на годината икономии от средства за финансиране на делегираните от държавата дейности остават като преходен остатък по бюджета на общината и се използват за финансиране на същите дейности с изключение на функциите „Здравеопазване” и „Социално осигуряване, подпомагане и грижи”, където се ползват в рамките на съответните функции;

- освобождават се от наем бюджетните организации настанени в сгради общинска собственост;

- максималният размер на присъдената държавна издръжка е 80 лева.

От 2016 година преходният остатък е в размер на 1 058 732 лева.

За 2017г. основни приоритети в управлението на общината ще бъдат:

-финансова стабилност и по-добра бизнес среда за всички инициативни предприемачи;

- повишаване качеството на живот чрез подобряване възможностите за трудова реализация;

- подобряване условията за предоставяне на публични услуги в сферата на образованието, здравеопазването и социалните дейности;

-модернизация и развитие на техническата инфраструктура и градската среда;

-по-добро усвояване на средствата по европейските фондове.

Посочените приоритети са заложени в Стратегическия план за развитие на общината за периода 2014-2020г.

Ето някои акценти в бюджет 2017 година:

**Общата рамка на бюджета на общината за 2017г. с преходния остатък, който e в размер на 1 058 732 лв. е 13 500 000 лв.. Държавно финансиране 10 109 977 лв. и за дейности с общинско финансиране 2 331 291 лв.**

*В частта на делегираните от държавата дейности:*

Общата субсидия за издръжка на делегираните от държавата дейности за общината е в размер на 8 155 677 лв., при 7 469 855 лв. за 2016г. Ръст на увеличение от 9,2% на стандартите в държавните дейности.

По функции завишението е следното:

|  |  |  |  |  |
| --- | --- | --- | --- | --- |
| № | Функция | Бюджет 2016г. | Бюджет 2017г. | Ръст |
| 1 | Общи държавни служби | 696 500 | 763 000 | 9,5% |
| 2 | Отбрана и сигурност | 89 160 | 96 140 | 7,8% |
| 3  | Образование | 5 295 809 | 5 822 135 | 9,9% |
| 4 | Здравеопазване | 139 318 | 137 760 | -1,1% |
| 5 | Социални дейности | 1 043 748 | 1 124 942 | 7,8% |
| 6 | Култура | 205 320 | 211 700 | 3,1% |
|  | Общо | 7 469 855 | 8 155 677 | 9,2% |

1.Във функция „Общинска администрация” - увеличение с 66 500 лв. .

2. Във функция „Отбрана и сигурност” - увеличение с 6 980 лв..

3. Във функция „Образование” - увеличение с 526 326 лв..

4. Във функция „Здравеопазване” – намаление с 1 558 лв..

5. Във функция „Социални дейности” – увеличение с 81 194 лв..

6. Във функция „Култура” – увеличение с 6 380 лв..

Формираните остатъци по бюджетните сметки на второстепенните разпоредители на делегиран бюджет към края на 2016 година са включени в бюджетите им за 2017г.

*В частта на местните дейности:*

Общинските приходи включват имуществени данъци, приходи и доходи от собственост, местни такси, приходи от разпореждане с общинско имущество, други неданъчни приходи, обща изравнителна субсидия и средства за капиталови разходи. Продължават действията по събиране на всички дължими данъци и такса битови отпадъци за минали години, както и съставянето на актове за административни нарушения на всички собственици, придобили имоти или моторни превозни средства и недекларирали обстоятелствата.

Размерът на трансфера за местни дейности е 1 437 900 лв., в т.ч. 1 337 000 обща изравнителна субсидия и 100 900 лв. за зимно поддържане и снегопочистване.

Целевата субсидия за капиталови разходи за 2017 г. е 516 400 лв., завишена с 49 200 лева спрямо 2016 година. Отпада изискването, част от капиталовите разходи с източник централен бюджет да са за изграждане и основен ремонт на общинските пътища.

Разходите в бюджет 2017г. са съобразени с реалните прогнозни приходи, като приоритетни разходи са съфинансирането по проекти на ЕС.

Запазва се и целевия характер на средства за: помощи по Решение на ОбС за нуждаещи се граждани, подпомагане разходите за погребение на социално слаби лица, представителните разходи, допълнително финансиране на местните читалища, спортните клубове, компенсиране на част от транспортните разходи на пътуващи служители и др.

След финансовата осигуреност на всички дейности за трудови разходи и веществена издръжка остатъчния ресурс ще бъде насочен в резерв за непредвидени и неотложни разходи и ползван по целесъобразност през годината.

Въпреки негативните тенденции в социално-икономическото развитие на общината през последните години, община Долни чифлик акцентира върху създаването на благоприятни условия за развитие на местната икономика и повишаване стандарта на живот на гражданите на общината като съществен принос за постигането на поставените цели е реализирането на проекти, финансирани с евро средства.